Jun li wiinq aj José xkꞌabꞌaꞌ Arimatea xtenamit kiwulak rikꞌin laj Pilato chixtzꞌaamankil chiru naq tixkꞌe li xtzꞌejwal li Jesús re,
re tixmuq.
Laj José,
aꞌan jun rehebꞌ li nekeꞌpaabꞌan re li Jesús.
Abꞌanan inkꞌaꞌ kixye xbꞌan naq kixuwak xbꞌanebꞌ li nekeꞌtaqlan saꞌ xbꞌeenebꞌ laj judío.
Laj Pilato kixye re naq taaruuq tixmuq,
ut laj José koo chixkꞌambꞌal li kamenaq.
Laj Nicodemo li kiwulak rikꞌin li Jesús chi qꞌeq,
koo rochbꞌen laj José.
Kixkꞌam na oꞌkꞌaalaq (100) libra li sununkil bꞌan yiibꞌanbꞌil rikꞌin mirra ut áloes.
Li wibꞌ chi wiinq keꞌxkꞌam li xtzꞌejwal li Jesús ut keꞌxlan rikꞌin li chaabꞌil tꞌikr lino ut keꞌxkꞌe li sununkil bꞌan joꞌ kꞌaynaqebꞌ chi muquk ebꞌ laj judío.
Saꞌ li naꞌajej li kikꞌeheꞌ wiꞌ li Jesús chiru cruz wan jun siir li awiimq.
Aran wan jun li muqlebꞌaal toj akꞌ.
Toj maa ani muqbꞌil aran.
Aran keꞌxmuq li Jesús xbꞌan naq nachꞌ wan li naꞌajej aꞌan ut keꞌraj ru xmuqbꞌal chi junpaat xbꞌan naq wulak re li hilobꞌaal kutan.
Saꞌ li xbꞌeen li kutan re li xamaan naq toj maajiꞌ nasaqeew koo lix María Magdala xtenamit saꞌ li muqlebꞌaal.
Naq kiwulak wan wiꞌ li muqlebꞌaal,
kixkꞌe retal naq ak isinbꞌil chik li nimla pek li keꞌxkꞌe chire li muqlebꞌaal.
Koo saꞌ aanil rikꞌin laj Simón Pedro ut rikꞌin li jun chik xtzolom li Jesús li raro xbꞌan,
ut kixye rehebꞌ:
—Xeꞌrisi li Qaawaꞌ saꞌ li muqlebꞌaal ut inkꞌaꞌ naqanaw bꞌar ta xeꞌxkꞌe,
chan.
Koohebꞌ saꞌ li muqlebꞌaal laj Pedro rochbꞌen li jun chik xtzolom li Jesús.
Koohebꞌ saꞌ aanil xkabꞌichalebꞌ.
Ut li xtzolom jun chik qꞌaxal kaw kiꞌaalinak chiru laj Pedro ut aꞌan xbꞌeen wa kiwulak saꞌ li muqlebꞌaal.
Kixkꞌutzubꞌ ribꞌ chi ilok chi saꞌ.
Kiril li tꞌikr li keꞌxlan wiꞌ li Jesús.
Abꞌanan inkꞌaꞌ kiꞌok toj chi saꞌ.
Kiwulak laj Pedro toj chi ixbꞌej.
Tikto kiꞌok chi saꞌ li muqlebꞌaal ut kiril li tꞌikr soqꞌso aran.
Wan ajwiꞌ aran li tꞌikr li keꞌxbꞌakꞌ wiꞌ li xjolom li Jesús.
Moko wan ta saꞌ xyaanq li tꞌikr.
Jalan bꞌasbꞌo wiꞌ xjunes.
Ut kiꞌok ajwiꞌ chi saꞌ li muqlebꞌaal li tzolom li kiwulak xbꞌeen wa.
Kiril li tꞌikr aran ut kixpaabꞌ naq ak xwakli wiꞌchik chi yoꞌyo li Jesús.
Toj maajiꞌ keꞌxtaw ru chi tzꞌaqal li tzꞌiibꞌanbꞌil saꞌ li Santil Hu li naxye naq tento taawakliiq wiꞌchik chi yoꞌyo saꞌ xyaanqebꞌ li kamenaq.
Ut ebꞌ li xtzolom keꞌsuqꞌi wiꞌchik saꞌ li kabꞌ li wankebꞌ wiꞌ.
Lix María wan chire li muqlebꞌaal.
Yoo chi yaabꞌak.
Kixkꞌutzubꞌ ribꞌ chi ilok chi saꞌ li muqlebꞌaal.
Kiril wibꞌ li ángel saq li raqꞌebꞌ.
Kꞌojkꞌookebꞌ aran bꞌar kiwan wiꞌ li Jesús.
Jun wan saꞌ xjolom ut jun wan chi roq.
Keꞌxye re:
—At ixq,
¿kꞌaꞌut naq yookat chi yaabꞌak?
— Lix María kixye rehebꞌ:
—Yookin chi yaabꞌak xbꞌan naq xeꞌrisi li Qaawaꞌ arin ut inkꞌaꞌ ninnaw bꞌar xeꞌxkꞌe.—
Saꞌ li hoonal aꞌan,
lix María kiꞌilok chirix ut kiril li Jesús xaqxo aran,
abꞌanan inkꞌaꞌ kixnaw naq aꞌan ta li Jesús.
Li Jesús kixye re:
—At ixq,
¿kꞌaꞌut naq yookat chi yaabꞌak?
¿Ani nakasikꞌ?
chan.
Saꞌ xchꞌool lix María naq aꞌan aj ilol awiimq ut kixye re:
—Qaawaꞌ,
wi laaꞌat xatkꞌamok re,
bꞌaanu usilal,
ye we bꞌar xakꞌe re naq tinkꞌam,
chan.
Li Jesús kixye re:
—¡María!
— Kixsuqꞌisi ribꞌ lix María ut kixye saꞌ raatinobꞌaal aj hebreo:
—Raboni.
— (Chi jalbꞌil ru naraj naxye aj tzolonel).
Li Jesús kixye re:
—Minaabꞌay.
Kanabꞌin chi xik.
Tento naq tinxik rikꞌin lin Yuwaꞌ.
Ayu ut ye rehebꞌ lin hermaan naq xik we rikꞌin lin Yuwaꞌ.
Aꞌan ajwiꞌ leeyuwaꞌ laaꞌex.
Aꞌan lin Dios ut aꞌan ajwiꞌ leeDios laaꞌex,
chan li Jesús.
Koo lix María ut kixye rehebꞌ li xtzolom li Jesús naq kiril ru li Qaawaꞌ Jesús ut kixye ajwiꞌ rehebꞌ chixjunil li kiyeheꞌ re xbꞌan.